A Bizottság 164/97/EK rendelete

(1997. január 30.)

Franciaországban a 97/18/EK határozat alkalmazásában a marhahúspiacra vonatkozó kivételes támogatási intézkedések elfogadásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2222/96 rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 23. cikkére,

mivel a 97/18/EK [3] bizottsági határozat jóváhagyta a Franciaország által az országban a szarvasmarhák szivacsos agyvelőbántalma ellenőrzése és felszámolása érdekében javasolt intézkedéseket; mivel a fent említett határozattal összhangban pénzügyi segítséget kell nyújtani Franciaországnak az érintett állatok levágásának elvégzésére, a legutóbb a 2423/96/EK [4] rendelettel módosított, az Egyesült Királyságban a marhahúspiacra alkalmazandó kivételes támogatási intézkedések elfogadásáról szóló, 1996. április 19-i 716/96/EK [5] bizottsági rendelethez hasonló módon; mivel ebből következően helyénvaló a levágott állatok piaci értékének 70 %-át közösségi hozzájárulásként biztosítani; mivel Franciaországnak a piaci érték megállapítására olyan rendszert kell felállítania, amely biztosítja minden egyes állat tisztességes és objektív értékelését;

mivel szükséges annak biztosítása, hogy az érintett állatokat oly módon öljék le és semmisítsék meg, hogy az ne jelentsen fenyegetést az emberi egészségre vagy más állatok egészségére; mivel ennélfogva szükséges az állatok megsemmisítése és a francia hatóságok által elvégzendő ellenőrzések feltételeinek részletes meghatározása;

mivel rendelkezni kell arról, hogy bizottsági szakértők ellenőrizzék a meghatározott feltételeknek való megfelelést;

mivel az e rendeletben előírt rendelkezések összhangban állnak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

(1) Franciaország felhatalmazást kap arra, hogy ellentételezést fizessen a Franciaország területén található gazdaságban lévő és Franciaország 97/18/EK határozattal jóváhagyott mentesítési tervével összhangban levágott szarvasmarhafélék tekintetében.

(2) Az (1) bekezdésben említett állatokat a gazdaságban vagy a hulladékfeldolgozó üzemben kell levágni. A fent említett állatok egyetlen része sem kerülhet bele emberi táplálékba vagy állati táplálékláncba, és nem használható fel kozmetikai vagy gyógyszerészeti termékekben.

Az első albekezdés ellenére és megfelelő ellenőrzés mellett a gazdaságban leölt állatokat haladéktalanul a hulladékfeldolgozó üzembe kell szállítani ártalmatlanításra és megsemmisítésre.

(3) A francia illetékes hatóság:

- jogosult arra, hogy az (1) bekezdés ellenére az ártalmatlanítás és megsemmisítés előtt a levágott állatok közül kiválasztott mintán elvégezze az agy laboratóriumi vizsgálatát,

- jogosult arra, hogy az ártalmatlanítás és megsemmisítés előtt korlátozott számú állatot kutatási és oktatási célokra használjon fel,

- elvégzi a szükséges közigazgatási ellenőrzéseket és a (2) bekezdésben említett műveletek hatékony helyszíni ellenőrzését, és

- rendszeres és váratlan ellenőrzés alapján ellenőrzi e műveleteket különösen annak igazolására, hogy valamennyi kinyert anyagot hatékonyan megsemmisítettek.

Kérésre ezen ellenőrzések és vizsgálatok eredményeit a Bizottság rendelkezésére kell bocsátani.

(4) Az (1) bekezdésben említett állatok bőrét nem kell megsemmisíteni, feltéve, hogy azt oly módon kezelték, hogy azt kizárólag bőripari termelés céljára lehet felhasználni.

2. cikk

(1) A Franciaország által az 1. cikk (1) bekezdése alapján az állatonként a termelőknek vagy megbízottjaiknak fizetendő ellentételezés egyenértékű a francia hatóság által megállapított objektív értékelési rendszer alapján minden egyes érintett állatra megállapított, Franciaországban érvényes piaci értékkel.

(2) A Közösség az 1. cikk (1) bekezdésével összhangban leölt állatok ellentételezése összegéhez kapcsolódó kiadásokat 70 %-os mértékben társfinanszírozza.

(3) Az (1) bekezdés ellenére a francia illetékes hatóság felhatalmazást kap arra, hogy az e rendszer alapján leölt szarvasmarhafélék tekintetében kiegészítő összegeket fizessen. E kiadások finanszírozásában a Közösség nem működik közre.

3. cikk

Franciaország minden szükséges intézkedést elfogad a rendszer megfelelő alkalmazásának biztosítására. A megtett intézkedésekről és azok módosításairól a lehető leghamarabb tájékoztatja a Bizottságot.

4. cikk

A francia illetékes hatóság:

a) az 1. cikkben említett terv minden egyes alkalmazásáról haladéktalanul értesíti a Bizottságot a rendszer keretében:

- vágásra kiválasztott állatok számáról,

- a levágott állatok számáról,

- a levágott állatok átlagos piaci értékéről, és

- a 2. cikk (3) bekezdésében említett teljes kiegészítő összegről;

b) a 3. cikkben említett intézkedések alapján végrehajtott ellenőrzésekről részletes beszámolót készít, és azt negyedévenként közli a Bizottsággal.

5. cikk

A 729/70/EGK tanácsi rendelet [6] 9. cikkének sérelme nélkül, bizottsági és adott esetben tagállami szakértők a francia illetékes hatósággal együttműködve helyszíni vizsgálatokat végeznek az e rendeletben foglalt előírások betartásának ellenőrzésére.

6. cikk

Az e rendeletben előírt intézkedések a 729/70/EGK rendelet 3. cikkének értelmében intervenciós intézkedéseknek minősülnek.

7. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1996. április 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. január 30-án.

a Bizottság részéről

Franz Fischler

a Bizottság tagja

[1] HL L 296., 1996.11.21., 50. o.

[2] HL L 148., 1968.6.28., 24. o.

[3] HL L 6., 1997.1.10., 43. o.

[4] HL L 329., 1996.12.19., 43. o.

[5] HL L 99., 1996.4.20., 14. o.

[6] HL L 94., 1970.4.28., 13. o.

--------------------------------------------------